NOTĂ DE FUNDAMENTARE
la proiectul de decizie „Cu privire la colaborarea Consiliului Raional Ștefan Vodă cu Asociația Națională pentru Turism Receptor și Intern din Moldova (ANTRIM) în vederea creării și funcționării Centrului de Informare Turistică Ștefan Vodă”
Condițiile ce au impus elaborarea proiectului de decizie
Proiectul de decizie a fost elaborat în scopul dezvoltării și promovării potențialului turistic al raionului Ștefan Vodă, asigurării informării și orientării turiștilor, precum și valorificării obiectivelor, produselor și serviciilor turistice locale. Crearea Centrului de Informare Turistică Ștefan Vodă, în colaborare cu Asociația Națională pentru Turism Receptor și Intern din Moldova (ANTRIM), va contribui la consolidarea cooperării dintre autoritățile administrației publice locale, operatorii economici și organizațiile din domeniul turismului, facilitând promovarea destinațiilor turistice și integrarea acestora în circuitul turistic național.
Inițiativa corespunde Direcției Strategice nr. 3 „Sprijinirea dezvoltării unei economii locale durabile, diversificate și competitive” din Strategia de dezvoltare durabilă a raionului Ștefan Vodă pentru anii 2025–2030.
Obiectivele urmărite și soluțiile propuse
Proiectul de decizie prevede participarea Consiliului raional Ștefan Vodă, în calitate de partener local, la crearea și funcționarea Centrului de Informare Turistică în cadrul Rețelei Naționale a Centrelor de Informare Turistică coordonate de ANTRIM. În acest scop, se propune aprobarea Acordului de colaborare, luarea act de Regulamentul general privind organizarea și funcționarea centrelor din cadrul rețelei, precum și asigurarea condițiilor necesare desfășurării activității Centrului.
Contribuția Consiliului raional va consta în punerea la dispoziție a unui spațiu cu suprafața de 22,5 m², situat în sediul administrativ al Consiliului raional, asigurarea dotărilor tehnico-materiale, a utilităților și a personalului necesar, în condițiile stabilite prin acordul de colaborare și cu respectarea cadrului legal aplicabil.
Impactul implementării proiectului
Implementarea proiectului va avea un impact pozitiv asupra promovării imaginii turistice a raionului Ștefan Vodă, creșterii vizibilității obiectivelor și atracțiilor locale și îmbunătățirii accesului turiștilor la informații privind posibilitățile de vizitare, cazare, alimentație și agrement. Totodată, funcționarea Centrului va crea oportunități de colaborare între autoritățile publice, operatorii economici și prestatorii de servicii turistice, contribuind la stimularea inițiativelor antreprenoriale și la dezvoltarea economiei locale.
Din punct de vedere social, Centrul va facilita accesul publicului la informații turistice și culturale, iar din punct de vedere instituțional va consolida parteneriatul dintre Consiliul raional Ștefan Vodă și ANTRIM. Impactul asupra mediului va depinde de activitățile de promovare și de proiectele turistice dezvoltate, care vor trebui să respecte cerințele legale de protecție a mediului.
Fundamentarea economico-financiară
Contribuția proprie a Consiliului raional Ștefan Vodă este estimată la 200 000 lei și constă în asigurarea spațiului, a dotărilor tehnico-materiale, a utilităților și a personalului necesar funcționării Centrului. Cheltuielile aferente utilităților, întreținerii și remunerării personalului, după caz, vor fi suportate din bugetul raional, în limita alocațiilor aprobate anual și cu respectarea legislației privind finanțele publice locale. Valoarea contribuției în natură urmează să fie justificată prin documente de evaluare și calcul, potrivit componentelor acesteia.


